

 **Република Србија**

 **МИНИСТАРСТВО**

 **ИНФОРМИСАЊА И**

 **ТЕЛЕКОМУНИКАЦИЈА**

 **Београд**

**ИЗВЕШТАЈ О РЕАЛИЗАЦИЈИ КОНКУРСА ЗА СУФИНАНСИРАЊЕ ПРОJЕКАТА ПРОИЗВОДЊЕ МЕДИЈСКИХ САДРЖАЈА ЗА РАДИО У 2023. ГОДИНИ**

**Децембар 2024. године**

**I Основни подаци о Конкурсу**

Конкурс за суфинансирање пројеката производње медијских садржаја за радио у 2023. години расписан је на основу чл. 16. став 1. тачка 4) и 19. Закона о јавном информисању и медијима („Службени гласник РС”, бр. 83/14, 58/15 и 12/16 – аутентично тумачење), Уредбе о правилима и условима за доделу помоћи мале вредности (de minimis помоћи) („Службени гласник РС”, број 23/21), Правилника о суфинансирању пројеката за остваривање јавног интереса у области јавног информисања („Службени гласник РС”, бр. 16/16, 8/17 и 6/23 ) и Одлуке о расписивању конкурса у 2023. години за суфинансирање пројеката у области јавног информисања, Министарства информисања и телекомуникација, Број: 401-00-38/2023-05 од 7. марта 2023. године. Конкурс је био расписан у периоду од 13. марта 2023. године до 12. априла 2023. године, а јавни позив је објављен на званичном сајту Министарства информисања и телекомуникација.

**1. Намена Конкурса**

Намена Конкурса је суфинансирање медијских садржаја који доприносе остваривању јавног интереса у области јавног информисања, дефинисаног чланом 15. Закона о јавном информисању и медијима.

**2. Критеријуми конкурса**

Критеријуми на основу којих се оцењују пројекти су:

*1) Мера у којој је предложена пројектна активност подобна да оствари јавни интерес у области јавног информисања, а посебно се оцењује:*

* Значај пројекта са становишта: остваривања јавног интереса у области јавног информисања; остваривање намене конкурса; усклађености пројекта са реалним проблемима, потребама и приоритетима циљних група; идентификованих и јасно дефинисаних потреба циљних група; заступљености иновативног елемента у пројекту и новинарско истраживачког приступа;
* Утицај и изводљивост са становишта: усклађености планираних активности са циљевима, очекиваним резултатима и потребама циљних група; степена утицаја пројекта на квалитет информисања циљне групе; мерљивости индикатора који омогућавају праћење реализације пројекта; разрађености и изводљивости плана реализације пројекта; степена развојне и финансијске одрживости пројекта (позитивни ефекти пројекта настављају се након што се оконча подршка);
* Капацитети са становишта: степена организационих и управљачких способности предлагача пројекта; неопходних ресурса за реализацију пројекта; стручних и професионалних референци предлагача пројекта, које одговарају предложеним циљевима и активностима пројекта;
* Буџет и оправданост трошкова са становишта: прецизности и разрађености буџета пројекта, који показује усклађеност предвиђеног трошка са пројектним активностима; економске оправданости предлога буџета у односу на циљ и пројектне активности.

*2) Мера пружања веће гаранције привржености професионалним и етичким медијским стандардима, а посебно се оцењује:*

* Да ли су учеснику конкурса изречене мере од стране државних органа, регулаторних тела или тела саморегулације у последњих годину дана, због кршења професионалних и етичких стандарда (податке прибавља стручна служба од Регулаторног тела за електронске медије);
* Доказ о томе да су након изрицања казни или мера предузете активности које гарантују да се сличан случај неће поновити.

Ближи критеријуми су:

* очување српског националног идентитета, језика и писма;
* превенција и заштита од дискриминације;
* безбедност новинара;
* развој критичког мишљења;
* друштвено дефинисани културни обрасци;
* нове форме популарне културе;
* српска музичка традиција;
* брига о породици и деци;
* афирмативни садржаји за децу и младе;
* развој науке и образовања;
* обележавање 80. годишњице културе сећања на Николу Теслу;
* равномерни регионални развој;
* прехрамбена безбедност;
* безбедност саобраћаја;
* село и пољопривредни потенцијали;
* превенција насиља у породици, родно заснованог насиља и насиља уз употребу ватреног оружја;
* смањење ризика социјалне искључености припадника осетљивих група;
* родна димензија у друштвеној пракси и институцијама друштва;
* борба против трговине људима;
* превенција тероризма;
* спречавање злоупотребе психоактивних супстанци;
* спречавање злоупотребе оружја;
* сарадња јавног и приватног сектора;
* сарадња јавног и приватног сектора;
* јавно здравље и здравствене потребе становништва.

**3. Финансијски аспекти конкурса**

За реализацију овог Конкурса у буџету Министарства информисања и телекомуникација опредељено је 34.000.000,00 динара. На Конкурс је стигло 130 пријава. Предлагачи су за реализацију пројеката тражили укупно 100.052.522,64 динара.

Учесници Конкурса су могли поднети захтев за суфинансирање највише до 80% вредности пројекта. Најмањи износ средстава који је могао бити одобрен по пројекту износио је 500.000,00 динара, а највећи 1.000.000,00 динара.

**4. Пријављени пројекти**

На Конкурс је пријављено 130 пројеката. Због неиспуњавања услова Конкурса, који су дати у jавном позиву, решењем је одбачено 6 пројеката. Одбачене пројекте Комисија није разматрала.

**5. Одлучивање о пристиглим пројектима**

Одлучивање о пристиглим пројектима врши се у транспарентном поступку, без дискриминације, у складу са јавним интересом у области јавног информисања. Одлуку о расподели средстава, са образложењем, донео је министар, на основу Предлога Комисије.

**5.1. Улога стручне комисије**

Оцену пројеката поднетих на Конкурс, као и предлог расподеле средстава са образложењем доноси стручна комисија коју решењем именује министар. У питању је саветодавно тело које процењује у којој мери су предложене пројектне активности подобне да остваре јавни интерес у области јавног информисања и на тај начин помаже министру у доношењу одлуке о расподели средстава.

Већина чланова Комисије именована је на предлог новинарских и медијских удружења, након што је Министарство информисања и телекомуникација, у оквиру јавног позива за расписивање Конкурса, позвало новинарска и медијска удружења, као и медијске стручњаке да доставе предлоге за чланове Комисије.

 Решењем министра број: 401-01-81/2023-05 од 07. јуна 2023. године формирана је стручна Kомисија за Конкурс за суфинансирање проjеката производње медијских садржаја за радио у 2023. години у следећем саставу:

* др Саша Мирковић, председник Комисије;
* Оливера Милошевић, члан Комисије;
* Маја Мишковић Марковић, члан Комисије;
* Данијела Иванковић, члан Комисије;
* Милош Рајковић, члан Комисије;

Секретар Комисије био је Стефан Анђелковић, млађи саветник у Министарству информисања и телекомуникација.

Комисијa је разматрала и оцењивала 124 пројекта и за сваки пројекат дала образложење.

**6. Подржани пројекти**

**6.1. Број подржаних пројеката и износ додељених средстава**

Од разматраних 124 пројекта Комисија је подржала 58, а одбила 66 пројеката. За суфинансирање пројеката додељена су средства у износу од 34.000.000,00 динарa.

Већина пројеката је, на предлог Комисије, подржана мањим износом средстава од траженог. Подносиоци који су добили мањи износ средстава од траженог били су у обавези да доставе ревидирани буџет пројекта.

Најмањи износ за суфинансирање пројекта је био 500.000,00 динара. Најмањим износом подржана је реализација 34 пројекта. Највећи одобрени износ за реализацију једног пројекта износио је 900.000,00 динара.

**6.2. Рок за реализацију пројеката**

Рок за реализацију пројеката био је 31. децембaр 2023. године.

**6.3. Правни статус подносилаца пројеката**

Највећи број, 49 пројеката од подржаних 58, реализовали су предузетници и привредна друштава (ДОО, АД, ОД) док је 9 пројеката реализовано од стране организација цивилног друштва (УГ).

**II Извештаји корисника**

Корисници средства имају обавезу, у складу са Законом и закљученим уговором, да Министарству доставе извештај о реализацији пројекта, у форми наративног и финансијског извештаја. Уз извештај корисници достављају и доказ о реализацији пројекта. Уколико корисник не достави наративни и финансијски извештај о реализацији пројекта у року и у прописаној форми, Министарство му упућује захтев за повраћај средстава.

Средства одобрена подносиоцу Горан Караџић ПР Консалтинг кинематографска и телевизијска продукција издавање књига часописа и друге издавачке делатности GLOBAL MEDIA ADVISING Нови Сад за пројекат *То је наша Србија* нису коришћена и враћена су у буџет Министарства.

**1. Испуњеност рокова**

Рок за достављање извештаја је 30 дана од датума завршетка пројекта.

**2. Финансијски део извештаја**

Финансијски део извештаја корисници су доставили на прописаном Обрасцу 2, који је потписан од стране овлашћеног лица корисника средстава.

**3. Реализација пројекта**

Увидом у достављени медијски садржај утврђено је следеће:

* нема већих одступања од професионалних стандарда;
* корисник *Радио-телевизија Бујановац д.о.о. Бујановац* није испоштовао уговорну обавезу, односно није назначио да је садржај реализован у оквиру пројекта који је суфинансиран од стране Министарства;
* Корисник *Удружење грађана Буди* акт*иван 16* није у потпуности испоштовао уговорну обавезу, односно није доставио целокупан медијски садржај;
* ДАК Предузеће за радио-телевизију и друге делатности д.о.о. Ћупријаса пројектом *Знамените жене Ћуприје* није остварило циљ пројекта.

На основу анализе произведеног медијског садржаја дат је, у табели испод, приказ испуњености пет кључних критеријума

|  |  |  |  |  |
| --- | --- | --- | --- | --- |
| Критеријуми | ДА | Проценат | НЕ | Проценат |
| Да ли медијски садржаји испуњавају професионалне стандарде? | 58 | 100% | / | / |
| Да ли су испуњени циљеви? | 56 | 96,55% | 2 | 3,45% |
| Да ли је произведени медијски садржај разумљив слушаоцима? | 58 | 100% | / | / |
| Да ли је медијски садржај емитован преко више платформи? | 10 | 17,24% | 46 | 79,31% |
| Да ли су реализоване активности биле у складу са наменом конкурса? | 44 | 75,86% | 1 | 1,72% |

**III Закључна разматрања**

* Јавна средства су, у складу са условима Конкурса, распоређена у сврху остваривања јавног интереса у области јавног информисања;
* Већина пројеката је подржана мањим од траженог износа средстава;
* Највећи број пројеката реализовали су предузетници и привредна друштва;
* Један корисник није назначио да је садржај реализован у оквиру пројекта који је суфинансиран од стране Министарства;
* Мањи број корисника је медијски садржај објавило на више платформи;
* Један корисник није испунио циљ пројекта;
* Медијски садржаји су, у највећој мери, реализовани у складу са професионалним стандардима.
* Један корисник је одустао од реализације пројекта.